Nganti meh setaun Tumenggung Jayanegara lan Dhukut abdine leren ing Rajegwesi, ing kono nindakake apa sing didhawuhake Kyai Rajegwesi yaiku nyuwun pangayomaning Pangeran lan pituduh supaya bisa mbelani Negara lan bangsa. Nanging nganti wektu iku durung oleh wangsit, kepara Kyai Rajegwesi dhawuh, gandheng yuswane dungkap sepuh, ing mangka kagungan ingon-ingon wujut kebo siji, supaya Tumenggung gelem ngopeni, lan samangsa kebo mau lunga, supaya ditutake menyang ngendi tujuwane. Yen kebo mau leren, ya ing kono dununge Tumenggung Jayanegara kudu leren lan gawe desa. Dene yen kebo wis mati sepaya dirukti samesthine.